
כריתות כא ע"ב



טקסט הדף מנוקד



לְאַפּוֹקֵי מֵת אַף עַל גַּב דִּמְמַלֵּי(א) לֵיהּ לָא מְטַמֵּא טוּמְאַת אֳוכָלִין מִשּׁוּם דְּבָטְלָה דַּעְתּוֹ אֵצֶל כׇּל אָדָם רַב חֲנַנְיָא אָמַר אֲפִילּוּ תֵּימָא דְּהָוֵי כְּזַיִת הָכָא בְמַאי עָסְקִינַן כְּגוֹן שֶׁחִיפָּהוּ בְּבָצֵק אִי הָכִי הֶכְשֵׁר נָמֵי נִיבְעֵי הָנֵי מִילֵּי בָּאֳוכָלִין אַחֲרִינֵי דְּלָא מְטַמּוּ לָא בְּמַגָּע וְלָא בְּמַשָּׂא אֲבָל הָכָא נְהִי דְּלָא מְטַמֵּא בְּמַגָּע דְּקָמְחַפֵּי בְּבָצֵק בְּמַשָּׂא מִיהַת לִיטַמֵּא דְּהָא טָעֵ(ו)ן לֵיהּ לְאַפּוֹקֵי מֵת דְּאַף עַל גַּב דְּחִיפָּהוּ בְּבָצֵק מְטַמֵּא טוּמְאָה חֲמוּרָה דְּטוּמְאָה בּוֹקַעַת וְעוֹלָה בּוֹקַעַת וְיוֹרֶדֶת אָמַר מָר יָצְאוּ שְׁרָצִים שֶׁאֵין בָּהֶן טוּמְאָה וְלָא שֶׁרֶץ מְטַמֵּא בְּמַגָּע בְּמַשָּׂא לָא מְטַמֵּא אָמַר מָר יָצָא דַּם דָּגִים וְדַם חֲגָבִים שֶׁכּוּלּוֹ הֶיתֵּר מַאי כּוּלּוֹ הֶיתֵּר אִילֵימָא דְּחֶלְבּוֹ מוּתָּר הֲרֵי חַיָּה דְּחֶלְבָּהּ מוּתָּר וְדָמָהּ אָסוּר וְאֶלָּא מִשּׁוּם דְּלֵית בְּהוּ אִיסּוּר גִּיד הַנָּשֶׁה וַהֲרֵי עוֹף דְּלֵית בֵּיהּ אִיסּוּר גִּיד הַנָּשֶׁה וְדָמוֹ אָסוּר אֶלָּא מַאי כּוּלּוֹ הֶיתֵּר דְּלָא בָּעֵי שְׁחִיטָה אָמַר מָר מָה עוֹף שֶׁאֵין בּוֹ כִּלְאַיִם אַף בְּהֵמָה תַּלְמוּד לוֹמַר בְּהֵמָה כִּלְאַיִם דְּמַאי אִילֵימָא כִּלְאַיִם דְּהַרְבָּעָה וְכִלְאַיִם דַּחֲרִישָׁה וְהָתְנַן חַיָּה וָעוֹף כַּיּוֹצֵא בָּהֶן אֶלָּא אָמַר אַבָּיֵי שֶׁצִּימְרוֹ אֵין חַיָּיבִין עָלָיו מִשּׁוּם כִּלְאַיִם אָמַר רַב יְהוּדָה אָמַר רַב דַּם שְׁרָצִים לוֹקִין עָלָיו בִּכְזַיִת מֵיתִיבִי דַּם הַטְּחוֹל דַּם הַלֵּב דַּם הַכְּלָיוֹת דַּם אֵבָרִים הֲרֵי אֵלּוּ בְּלֹא תַעֲשֶׂה דַּם מְהַלְּכֵי שְׁתַּיִם דַּם שְׁרָצִים וּרְמָשִׂים אָסוּר וְאֵין חַיָּיבִין עָלָיו מַאי אֵין חַיָּיבִין עָלָיו כָּרֵת אֲ[בָל] לָאו מִחַיַּיב חֲדָא דְּהַיְינוּ רֵישָׁא וְעוֹד תַּנָּא מִלָּאו נָמֵי קָא מְמַעֵט לֵיהּ דְּקָתָנֵי יָצָא דַּם שְׁרָצִים שֶׁאֵין בָּהֶן טוּמְאָה חֲמוּרָה אָמַר רַבִּי זֵירָא הִתְרוּ בּוֹ מִשּׁוּם שֶׁרֶץ לוֹקֶה מִשּׁוּם דָּם אֵינוֹ לוֹקֶה אָמַר רַב דַּם דָּגִים שֶׁכִּינְּסוֹ אָסוּר מֵיתִיבִי דַּם דָּגִים דַּם חֲגָבִים מוּתָּר וַאֲפִילּוּ לְכַתְּחִלָּה הָהִיא בְּשֶׁלֹּא כִּינְּסוֹ כִּי קָא אָמַר רַב בְּשֶׁכִּינְּסוֹ דִּכְוָותַהּ גַּבֵּי מְהַלְּכֵי שְׁתַּיִם בְּשֶׁלֹּא כִּינְּסוֹ מִי אָסוּר וְהָא תַּנְיָא דָּם שֶׁעַל גַּבֵּי כִּכָּר גּוֹרְרוֹ וְאוֹכְלוֹ שֶׁל בֵּין הַשִּׁינַּיִם מוֹצְצוֹ וּבוֹלְעוֹ וְאֵינוֹ חוֹשֵׁשׁ אֶלָּא כִּי תַּנְיָא הַהִיא מַתְנִיתָא דְּאִית בֵּיהּ קַשְׂקַשִּׂים כִּי קָאָמַר רַב אָסוּר דְּלֵית בֵּיהּ קַשְׂקַשִּׂים אָמַר רַב שֵׁשֶׁת דַּם מְהַלְּכֵי שְׁתַּיִם אֲפִילּוּ מִצְוַת פְּרוֹשׁ אֵין בּוֹ מֵיתִיבִי דַּם הַטְּחוֹל דַּם הַלֵּב דַּם הַכְּלָיוֹת דַּם אֵבָרִים הֲרֵי אֵלּוּ בְּלֹא תַעֲשֶׂה דַּם מְהַלְּכֵי שְׁתַּיִם דַּם שְׁרָצִים וּרְמָשִׂים אָסוּר וְאֵין חַיָּיבִ[ין] עָלָיו כִּי תַּנְיָא אָסוּר




רש"י



לאפוקי מת. כלומר להכי אמרינן לעיל יצאו מהלכי שתים שאין בהן טומאה קלה דאף על גב דממלי לפחות מכביצה אוכלין מפחות מכזית מן המת לא מצטרף בהדיה לטומאת אוכלין דבטלה דעתו אצל כל אדם: שחפהו בבצק. פחות מכביצה וזה משלימו לכביצה דאף על גב דהוא גופיה טמא מהני ליה צירוף דהשתא לא מטמא במגע דהא מכוסה הוא וכי אמר דמצטרף בהדי בצק לטומאת אוכלין דאיכא כביצה אוכלין טמאין ומטמאין אוכלין אחרים הנוגעים בהן: אי הכי. דמכוסה הוא ואין סופו לטמא טומאה חמורה הכשר נמי ניבעי: לאפוקי מת. להכי קתני לעיל מהלכי שתים אין בהן טומאה קלה דאם חיפהו בבצק טומאה חמורה בוקעת ועולה דכל אהל שעל המת שאין בו חלל טפח טומאה בוקעת ועולה כדאמרינן בהעור והרוטב (חולין קכה.): אמר מר יצאו שרצים כו'. נראה בעיני דל''ג להא מילתא דקא משני ליה במשא מיהא לא מטמא דהא עוף נמי לא מטמא במשא ואמר לעיל דמטמא טומאה חמורה: חיה ועוף כיוצא בהן. בב''ק בפרק שור שנגח את הפרה (דף נד:) אחד השור ואחד כל בהמה לנפילת הבור כו' ולכלאים ולשבת וכן חיה ועוף כיוצא בהן: לוקין עליו. קא סלקא דעתך משום דם: [בלא תעשה. ולא בכרת שאינו דם הנפש]: ואין חייבין עליו. מלקות: חדא דהיינו רישא. דאם כן מה הפרש בין דם (מהלכי שתים) לדם האברים ואמאי פלגינהו לתרתי מילי: ועוד האי תנא דלעיל מלאו נמי ממעט ליה. דקתני יצא דם שרצים מכלל דם דלא תאכלו: התרו בו משום שרץ לוקה. כדאמרינן בפרק קמא (לעיל דף ד:) וזה לכם הטמא לימד על דם השרץ ובשרו שמצטרפין לכזית לאכילה אלמא דם שרצים כבשרן: שכנסו בכלי אסור. דמיחלף בדם בהמה והרואה אומר מותר לאכול דם: דם דגים וחגבים מותר לכתחלה. היינו סיפא דהך ברייתא דקתני לעיל דם הטחול דם הלב כו': דכוותה גבי מהלכי שתים. דקתני בהך מציעתא אסור ואין חייבין עליו מוקמת נמי בשלא כנסו דהא הכי תרצת לסיפא דברייתא: דם שעל הככר. אף על גב דלאו ככנסו דמי וליכא איסורא מיהו מצות פרוש יש בו אבל של בין השינים דאכתי מחובר הוא אפילו מצות פרוש אין בו ומוצצו ואינו חושש ולא ככנסו דמי: דאית ביה בדם קשקשים. מותר לכתחלה דלא אתי לאיחלופי בדם בהמה חיה ועוף: מהלכי שתים. אדם: מצות פרוש אין בו. דאינו מצוה לפרוש ממנו אפי' משום מצות פרישה בעלמא:




תוספות



רב חנניא אמר אפילו תימא כו'. לא ניחא ליה לאוקמי כדאוקמא רבי חייא דדוחק הוא לומר כיון דאילו מצרף ליה לכזית משום הכי לא בעי הכשר דה''נ מצי למימר עתה כיון דאי לא מחפה בבצק לא בעי הכשר כו' ולא רצה לתרץ כדר' חייא אלא משני השתא נמי מטמא במשא ועוד דדוחק הוא במילתיה דר' חייא דטומאה חמורה וטומאה קלה בתרי דוכתי טומאה חמורה בכזית וטומאה קלה פחות מכזית אבל רב חנניא משכח ליה בחד דוכתא בכזית ובחיפהו בבצק דחמורה במשא וקלה במגעו והא דקאמר אפילו תימא דהוי כזית אין הלשון מכוון דמשמע דמודה שפיר בפחות מכזית וליתא כדפירשנו: דכוותה גבי דם מהלכי שתים בשלא כינסו. פירוש דבההיא ברייתא דדם דגים קתני דם מהלכי שתים אסור ומי אסור בשלא בעין והא תניא כו' דם שבין השינים מוצצו ואינו חושש ופירש הקונטרס אפילו מצות פרוש אין בו ולכך פירש הקונטרס דאם לא כן מאי פריך הכי נמי בדם שבין השינים משום דאינו נראה ולא פירש אבל התם שפירש אסור אפילו לא כינסו כדקאמר דם שעל גבי הככר גוררו לכך פי' הקונטרס דם שעל הככר גוררו כו' אף על גב דליכא איסור מצות פרוש יש בו ומיהא פריך דקאמר רב אסור והכא משמע דליכא רק מצות פרוש אף על גב דנראה ופירש אבל קשה שהרי מצות פרוש איסור מעליא הוא ואם כן לא פריך רק מסיפא ומאי פריך שאני התם בדם שבין השינים משום דם דלא פירש אבל דם מהלכי שתים שפירש אסור אפילו לא כינסו ודכוותה דם שעל הדג דמותר אפילו פירש או שמא הא דקאמר מוצצו ובולעו היינו משום שהוא נודע דמהתם אתו והא דקאמר בדם מהלכי שתים שהוא אסור מיירי בשלא נודע מהיכא אתי אבל אצבעו מטפטף דם שרי משום דמהתם קאתי וליכא לספוקי לא בדם בהמה ולא בדם חיה ותירץ רבינו ברוך דהכי פריך דכוותה גבי דם מהלכי שתים בשלא כינסו מי אסור פירוש אי אמרת בשלמא דדם דגים שרי אף בכינסו ודכוותה מהלכי שתים אסור נינהו וא''כ חידושא דמהלכי שתים אסור אף בכינסו כלומר דבכינסו נמי איצטריך לאשמועינן איסור דמהלכי שתים ניחא דלא תני היתר ממהלכי שתים כגון לא פירש שהרי עיקר מילתיה הוי מכינסו אלא כיון דאמר דכינסו אסור בדם דגים ואם כן הא דתני דם מהלכי שתים אסור מיירי בלא כינסו דבהא איירי מדקאמר דדם דגים מותר דבכינסו אסור וכיון דהא דתני איסור דם מהלכי שתים בשלא כינסו הוה ליה למיתני צד היתר שבו כמו דתנא דם דגים דנקט ההיתר אם איתא דיש בו היתר בדם מהלכי שתים אלא ש''מ דאין בו היתר כלל ואפילו לא פירש ולכך פריך והא תניא כו' ושבין השינים מוצצו ואינו חושש וא''כ ש''מ דמותר וא''כ הו''ל לאיפלוגי גבי דם מהלכי שתים ומשני אלא כי תניא מתניתא דאית ביה קשקשין כו' וניחא דלא תני היתר גבי מהלכי שתים דלא שייך ביה קשקשין ומהכא משמע דבדם דגים ליכא איסורא רק בכינסו ובלא קשקשין: מיתיבי דם הטחול כו' הרי אלו בלא תעשה. ומיהא פריך אבל כרת ליכא: לא קרעו אינו עובר עליו. מוקמא ליה בלב עוף דליכא כזית ומכל מקום איכא איסורא למ''ד (יומא עג:) חצי שיעור אסור מן התורה ומשום הכי אסור אבל אינו לוקה כיון דלית ביה כזית: כי קתני בדם דיליה. ולא גרסינן כי קתני אין חייבין עליו דהא גבי לב לא קתני ליה ואם תאמר אמאי לא פריך ממתניתין ופריך מברייתא שהרי בהדיא קתני מתני' דם הטחול דם הלב אין חייבין עליו ויש לומר דאיכא לאוקומי בלב עוף [אבל ברייתא ליכא לאוקמי בעוף] שהרי קתני הרי אלו בלא תעשה:




רבינו גרשום

א)עד כאן שייך לעמוד הקודם לאפוקי מת אדם אע"ג דממלי. ליה לפחות מכזית דידיה ומשלימו מכביצה אוכלין לא מטמא טומאת אוכלין אע"ג דמחשב ליה למיכליה משום דבטלה דעתו אצל כל אדם דאין רגילין לאכול אדם מת ולהכי קאמר יצא דם מהלכי שתים כו':



רב חנניא אמר אפי' תימא דהוי. בהא נבלה בהמה טמאה כזית ואי אמרת הא היא גופה טמאה היא בטומאה חמורה בכזית במגע:



הכא במאי עסקינן כגון שחיפהו בבצק. סביב סביב שאין יכול ליגע בו והשלימו לכביצה באותו בצק ואי אמרת אי הכי כיון דאינו מטמא במגע הכשר נמי ליבעי בשאר אוכלין:



הני מילי דבעי הכשר באוכל אחריני דלא מטמו כו'. במשא מיהא מטמא דלא מצי טעין הילכך לא צריך הכשר לאפוקי כזית מת דאע"ג דחיפהו בבצק מטמא טומאה חמורה ואפילו במגע דאמרינן בוקעת ועולה הלכך יצא דם מהלכי שתים שאין בהם טומאה קלה:



והתנן בב"ק וחיה ועוף כיוצא בהן. דבהמה לחרישה ולהרבעה ולפריקה כו':



אלא אמר אביי שצמרו. דעוף אין חייבין עליו משום כלאים אם צירפו עם פשתים:



דם הטחול דם הלב דם הכליות דם אבר שפירש מהם:



חדא דהיינו רישא דאי מ"מ לאו מחייב היינו רישא ליערבינהו בהדדי וליתנינהו דם אברים ודם מהלכי שתים ודם שקצים ורמשים אסור ואין חייבין עליו. ועוד ההוא תנא דרישא דפירקין מן לאו נמי קא ממעיט ליה דקתני אוציא דם שרצים מלאו דלא תאכלו שאין בהן טומאה חמורה:



אלא אמר ר' זירא לא קשיא התרו בו. כשאכל דם שרץ משום איסור שרץ עצמו לוקה עליו בכזית אבל התרו בו משום דם דשרץ אינו לוקה כדקתני ברייתא. ועוד שהרי דמו חלוק מבשרו:



שכינסו שקיבצו במתכוין כזית או יותר מכזית אסור:



דכוותה גבי דם מהלכי שתים. דבהא ברייתא גופה קתני בתוספתא ודם מהלכי שתים נמי אסור ואי אמרת הוא נמי בשלא כינסו מי אסיר:



והתניא דם שעל גבי הככר. שפירש משיניו של אדם גוררו ואוכל הככר ודם של בין השינים שלא פרש מוצצו ובולעו ואינו חושש שאין בו איסור דלא כינסו:



אלא. האי דגים דברייתא בשכינסו קא מיירי ולא קשיא כי קתני מתניתא מותר אפילו לכתחלה דאית ביה בדם קשקשים דניכר דשל דגים הוא ולא אתי לאיחלופי:





רש"ש

גמרא לאפוקי מת דאע"ג דחיפהו כו' דטומאה בוקעת כו'. ק"ל דמ"מ נ"מ להצדדין דאינה בוקעת אלא כנגדה עי' ברכות (יט ב) בתד"ה רוב ובחולין (קכה) ד"ה נוגע:



רש"י (ברה"ע). דאע"ג דממלי כו' בפחות מכזית מה"מ כו'. כצ"ל:



תד"ה דכוותה. ומיהא פריך דקאמר אליבא דרב אסור. כ"נ דצ"ל:





הגהות יעב"ץ

אמר מר יצא דם וכו' שכולן היתר מאי כולו היתר. צ"ל כולן:


תד"ה דכוותה וכו' (בסה"ד) כי תניא מתניתין. צ"ל מתניתא:





שערי תורת בבל

(כא ב תוספות) ד"ה מיתיבי דם הטחול וכו'.—[גם] דיבור זה שייך לקמן כב א.





ברכת הזבח

חדושים


גמ' לאפוקי מת כו׳ משום דבטלה כו' וז"ל הרמב״ם שם דין י"ז פחות מכזית מת שהשלים עליו כביצה משאר אוכלים הכל צריך מחשבה דבטל כו׳ והשיג עליו הר"א ז"ל מגמ' דכריתות נראה שאפי׳ חשב עליו אינו משלים דבטלה כו'. וכתב הכ"מ ואני אומר שאין זה מוכרח ויש מקום לפי׳ רבינו. עכ״ל. ויש לתמוה מה מקום מצא דהא לדבריו ע"כ יש לו טומאה קלה ואנן אמרינן אוציא דם מהלכי שתים שאין בהם טומאה קלה כו׳. ולענ"ד נראה שאין מקום לפירושו. ודו"ק:


רש״י ד״ה אמר מר כו׳ דהא עוף נמי כו' (אלא כמ״ש רש״י לעיל דאינו מטמא אדם לטמא בגדים וק"ל):


בא"ד טומאה חמורה. הס"ד:


תוספות ד"ה דכוותה גבי דם כו׳ ודכוותה דם שעל הדג דמותר אפי׳ פי׳ כו׳ משום שהוא נודע כו׳. (ור"ל או דמה יש לחלק באופן זה דדם שבין השינים שרי מטעם דנודע שבא משם וה"ה בדם שזב מאצבע ורואים שבא מאצבע שרי אבל בדם דגים במכונס איכא מראית עין ואסור וק"ל) ותי׳ ר׳ ברוך כו׳ מי אסור פי׳ אי אמרת בשלמא דדם דגים שרי כו׳ ומשני אלא כו׳ קשקשין כו׳ וניחא כו׳ כצ"ל ור"ל והרבותא בדגים הוא ההיתר במכונס משא״כ באדם לא אשכחן היתר במכונס ודוק כי דברי הרב המה חריפים ונכונים:


ד"ה כי קתני כו׳ ולא גרסי׳ כי כו' וי"ל דאיכא לאוקמי בלב עוף אבל ברייתא ליכא לאוקמי בעוף שהרי קתני הרי אלו בל"ת כצ"ל. ור"ל ובעוף אינו עובר ואינו לוקה כמ"ש לעיל. וק"ל:


הגהות


גמ׳ דטומאה בוקעת ועולה בוקעת ויורדת אמר מר יצא דם דגים כו׳ והשאר מוחק רש״י:


אמר רב דם שרצים כו׳ (מיימוני פ"ב מה׳ מ"א)


דם דגים שכנסו כו׳ (מיימוני פ״ו מה' מאכלות אסורות):


רש"י ד"ה לאפוקי מת כו׳ לעיל יצאו מהלכי כו' הד״א:


ד"ה א"ה כו' טומאה חמורה הכשר נמי ניבעי הס"ד:


ד"ה לאפוקי כו׳ לעיל מהלכי כו׳ בבצק טומאה כו' כצ״ל:


ד"ה חיה ועוף כו׳ הפרה א׳ השור כו' כיו״ב הד"א הס"ד:


ד"ה דם שעל כו׳ ואינו חושש ולא ככונסו דמי כצ"ל והס"ד:


ד"ה דאין בו בדם כו׳ כצ"ל:


ד"ה מצות פרוש כו' אפי' מצות פרישה בעלמא כצ״ל:


תוספות ד"ה רב חנניא כו׳ דדוחק הוא לומר כו׳ דה"נ מצי למימר עתה כיון דאי לא מחופה כו' ולא רצה לתרץ כדר׳ חייא אלא משני השתא נמי כו' וטומאה קלה בתרי דוכתי טומאה חמורה כו' במשא וקלה במגע והא כו׳ כצ"ל נ"ל ודו"ק:


בד"ה דכוותה גבי דם כו' רק בכינסו ובלא קשקשין. הס"ד:


ד"ה מיתיבי כו׳ אבל כרת ליכא. הס"ד:


ד"ה לא קרעו כו׳:

מים קדשים

גמרא אמר מר כו׳ במשא לא מטמא רש"י מוחק זה והגירסא הוא לתו' דפירשו לעיל אוציא דם שרצים שאינם מטמאין טומאה חמורה לטמא בגדי':


תוס׳ ד"ה ר׳ חנינא כו' ועוד דדוחק הוא כו'. נ"ל מתחלה כתבו תו׳ דהי׳ דוחק לו לפרש המשנה צריכה מחשבה כו׳ לענין פחות מכזית משום דא"כ הכשר נמי לבעי אבל מ"מ אמאי לא מוקי הברייתא דלעיל הא דתני שיש בהם טומאה קלה היינו בפחות מכזית משא"כ במת דבטלה דעתו כו׳ מ"ה כתבו דמשמע לי׳ דומיא דטומאה חמורה ונ"ל דמש"ה לא תירץ בריית׳ דלעיל לענין פחות מכזית דא"כ תקשי במת נמי לטומאה קלה והאי סברא דבטלה דעתו לא ס״ל א"ו דברייתא ה"פ שיש בו טומאה קלה בפ"ע ולא ע"י צירוף וכגון שחיפה בבצק משא"כ במת דבוקעת ועולה כו׳ ולפ״ז יצדקו דברי הרמב"ם שכתב דבמת מצטרף טומא׳ קלה ועיין בב"ז שתמ׳ על הכ"מ ולדידי ניחא דאדרב׳ מצא ראי׳ לדבריו דלתירץ בתרא מצטרף אף במת דאל"כ למה לא אוקי ברייתא דלעיל בפחות מכביצה אוכלין א"ו דא"ה אפי׳ במת מצטרף:


ד"ה דכותי׳ כו׳ דאמר רב אסור והכי משמע כו׳. לכאורה לשונם מגומגם דמאי שיאטי׳ דרב הכא ומברייתא הוי להו לפרושי דהא בברייתא קתני אסור משמע דאסור ממש ונ"ל דה״פ דמברייתא לא היו צריכים לפרש דהא קתני אסור ואין חייבים עליו משמע דאיכא איסור ממש אבל הא קשיא להו דנימא דרב דאמר בכונסו אסור היינו מצות פרוש וברייתא איירי נמי בכינסו והא דקתני דם דגים מותר היינו מדינא מותר אבל מ"מ יש בהם מצות פרוש ומש"ה כתבו תו' דלישנא דרב נמי משמ׳ איסור ממש וא"כ ע"כ מתניתן דמפליג בין דם אדם לדם דגים היינו בלא כינס ומוכח דאף בלא כינס איכא איסור ממש והתם תני דאין בהם אלא מצות פרוש מדתני דם שעל הככר גורר ולא קתני אסור משמע שאין בו רק מצוה לכתחלה:


בא״ד וא"כ לא פריך רק מסיפא פי' דלרש"י פריך מרישא דברייתא דקתני גורר ולא קתני אסור אבל לתו' צ"ל דפריך מסיפא מדקתני בין השינים מוצצו ומאי פריך כו':


ד"ה מיתיב׳ כו' ומיהא פריך כו' משום דאיכא גירסא בגמ׳ כי קתני אין חייבין עליו בדם דילי׳ כו' משמע דהקושיא הוא מאין חייבין ולקמן מחקו תו׳ לכך פי׳ תו׳ דפריך מרישא דקתני הרי אלו בל״ת כו׳:

